
Az anyaság mítosza – Pszichoanalitikus „hozományok”

Dolgozatomban a pszichoanalízis anyaságról alkotott képét mutatom be a freudi elmélet releváns szövegeinek rövid ismertetésével, valamint bemutatom Nancy Chodorow az anyaság reprodukciójáról alkotott (neofreudista) elméletét, amely a pszichoanalízis feminista aspektusait igyekszik kiaknázni. Érvelésemben rámutatok a pszichológia tudományának azon hiányosságára, amely társadalomkritikai állításokat mellőzve kerüli az anyaság kultúra- és korszakfüggő elemzését, ezzel azt az általánossá vált elvárást erősítve, amely elsődlegesen a nőkre hárítja a gyermeknevelés feladatait, valamint alapvető ösztönöket társít az anyai szerephez. Ezek után bemutatom Chodorow elméletének kritikáját, amely egyben rámutat arra, hogy a pszichoanalízis nem képes univerzális és semleges nézőpontból vizsgálni az anyaságot.

Kulcsszavak: freudi pszichoanalízis, anyaság, feminizmus
 
Bemutatkozás és elért eredmények
Rottler Lili vagyok, az anyaság pszichoanalitikus értelmezéseivel pedig lassan 1 éve foglalkozom. BA-s hallgatóként a Kerényi Károly Szakkollégium segítsége által 2 éve indult el szakmai tevékenységem rohamos felgyorsulása; az eltelt idő alatt sikeresen részt tudtam venni kari, vajdasági, illetve erdélyi tudományos konferencián is. Ezek közül a 2022 tavaszi KTDK, valamint a 2022 VMTDK fordulóján különdíjban részesültem. Mindemellett rendszeresen adok elő a Szakkollégium éves konferenciáján, illetve diszkussziós estjein, valamint különböző hazai konferenciákon is.
Az elmúlt 1 évben két szövegemet is sikeresen publikáltam: egy (filmes témájú) tanulmányom a Szakkollégium éves periodikájában (Annona Nova), egy anyaságról szóló esszém a szegedi Impulzus című folyóiratban jelent meg.
A konferenciák és publikálás mellett az idei évben sikeres elbírálásra került az Új Nemzeti Kiválóság Programra leadott pályázatom, valamint Nemzeti Felsőoktatási Ösztöndíjban is részesültem.
Tudományos tevékenységemnek a célja, hogy a Magyarországon kiépített pszichoanalitikus közösség – amelynek több tagja meghatározó szerepet töltött be a Pécsi Tudományegyetem életében is (pl. Erős Ferenc és Lénárd Kata) – elismeréseként saját munkámmal is csatlakozni tudjak a diskurzus építéséhez.



